CELEX: 
Language: el
Date: 2021-02-04 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την εφαρμογή του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου όσον αφορά τον βασικό μορφότυπο, τη δομή και τα μέσα ανταλλαγής των δεδομένων των πιστοποιητικών συμμόρφωσης σε ηλεκτρονικό μορφότυπο

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 4.2.2021
            
            
               για την εφαρμογή του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου όσον αφορά τον βασικό μορφότυπο, τη δομή και τα μέσα ανταλλαγής των δεδομένων των πιστοποιητικών συμμόρφωσης σε ηλεκτρονικό μορφότυπο
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ
                  1
               , και ιδίως το άρθρο 37 παράγραφος 8,
            
            
               Εκτιμώντας τα ακόλουθα:
            
            
               (1)Προκειμένου να εξασφαλιστεί ότι τα κράτη μέλη διαθέτουν επαρκή χρόνο για να δημιουργήσουν την οργάνωση και τη δομή του δικτύου δεδομένων τους, ώστε να καταστεί δυνατή η παροχή και η λήψη δεδομένων των πιστοποιητικών συμμόρφωσης ως δομημένων δεδομένων σε ηλεκτρονικό μορφότυπο, είναι σκόπιμο να οριστεί το Ευρωπαϊκό Σύστημα Πληροφοριών για Οχήματα και Άδειες Οδήγησης (EUCARIS)
                  2
                για την ανταλλαγή των εν λόγω δεδομένων. Το EUCARIS αναπτύχθηκε από και για τις κυβερνητικές αρχές με σκοπό την ανταλλαγή πληροφοριών σχετικά με τα οχήματα και τις άδειες οδήγησης.
            
            
               (2)Προκειμένου να διασφαλιστεί ότι τα πιστοποιητικά συμμόρφωσης ανταλλάσσονται με ομοιόμορφο τρόπο και ότι τα στοιχεία δεδομένων και τα μηνύματα που περιέχουν είναι εναρμονισμένα, ο μορφότυπος και η δομή των στοιχείων δεδομένων των πιστοποιητικών συμμόρφωσης θα πρέπει να βασίζονται στη δομή και στις αρχές του σχήματος επεκτάσιμης γλώσσας σήμανσης (XML). Ο κατασκευαστής και η αρχή έγκρισης θα πρέπει να χρησιμοποιούν τα τυποποιημένα μηνύματα αρχικών πληροφοριών οχήματος (IVI) που έχουν αναπτυχθεί από το ορισθέν για τη λειτουργία μέρος EUCARIS, για την ανταλλαγή τους ως δομημένων δεδομένων σε ηλεκτρονικό μορφότυπο.
            
            
               (3)Προκειμένου να καταστεί δυνατή για την αρχή έγκρισης και τον κατασκευαστή η εφαρμογή των τροποποιήσεων των στοιχείων δεδομένων για το πιστοποιητικό συμμόρφωσης σε έντυπη μορφή που αναφέρεται στο άρθρο 36 παράγραφος 1 του κανονισμού (ΕΕ) 2018/858 στο δίκτυο δεδομένων τους, είναι αναγκαίο να καθοριστούν πρακτικές ρυθμίσεις για τις εν λόγω τροποποιήσεις.
            
            
               (4)Προκειμένου να μπορέσουν οι αρχές έγκρισης τύπου, οι αρχές εποπτείας της αγοράς και οι αρχές ταξινόμησης των κρατών μελών καθώς και οι κατασκευαστές να προετοιμαστούν για την εφαρμογή των νέων κανόνων που θεσπίζονται με τον παρόντα κανονισμό, η ημερομηνία εφαρμογής θα πρέπει να μετατεθεί.
            
            
               (5)Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα (ΤΕΜΟ),
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               Τα μέσα ανταλλαγής δεδομένων
            
            
               1.Ο κατασκευαστής διαθέτει στην αρχή έγκρισης τύπου που έχει χορηγήσει την έγκριση τύπου πλήρους οχήματος ηλεκτρονική έκδοση του πιστοποιητικού συμμόρφωσης σύμφωνα με τον μορφότυπο και τη δομή των στοιχείων δεδομένων και των τυποποιημένων μηνυμάτων που ορίζονται στο άρθρο 2 μέσω οποιουδήποτε εθνικού σημείου πρόσβασης του Ευρωπαϊκού Συστήματος Πληροφοριών για Οχήματα και Άδειες Οδήγησης (EUCARIS) στην Ένωση.
            
            
               2.Η αρχή έγκρισης χρησιμοποιεί το EUCARIS ως το μέσο ανταλλαγής δεδομένων του πιστοποιητικού συμμόρφωσης ως δομημένων δεδομένων σε ηλεκτρονικό μορφότυπο που αναφέρεται στο άρθρο 37 παράγραφος 8 στοιχείο γ) του κανονισμού (ΕΕ) 2018/858.
            
            
               Άρθρο 2 
               Βασικός μορφότυπος και δομή των στοιχείων δεδομένων και των τυποποιημένων μηνυμάτων
            
            
               1.Ο μορφότυπος και η δομή των στοιχείων δεδομένων των πιστοποιητικών συμμόρφωσης σε ηλεκτρονικό μορφότυπο και των μηνυμάτων που χρησιμοποιούνται κατά την ανταλλαγή, που αναφέρονται στο άρθρο 37 παράγραφος 8 στοιχείο α) του κανονισμού (ΕΕ) 2018/858, βασίζονται στη δομή και τις αρχές του σχήματος επεκτάσιμης γλώσσας σήμανσης (XML).
            
            
               2.Ο κατασκευαστής και η αρχή έγκρισης χρησιμοποιούν τα τυποποιημένα μηνύματα αρχικών πληροφοριών οχήματος (IVI) που έχουν αναπτυχθεί από το ορισθέν για τη λειτουργία μέρος EUCARIS, για την ανταλλαγή των πιστοποιητικών συμμόρφωσης ως δομημένων δεδομένων σε ηλεκτρονικό μορφότυπο.
            
         
         
            
               3.Τα μηνύματα IVI περιλαμβάνουν όλα τα στοιχεία δεδομένων του πιστοποιητικού συμμόρφωσης σε έντυπη μορφή που αναφέρεται στο άρθρο 36 παράγραφος 1 του κανονισμού (ΕΕ) 2018/858.
            
            
               Άρθρο 3 
               Διαδικασία τροποποίησης των στοιχείων δεδομένων
            
            
               1.Κατόπιν διαβούλευσης με το φόρουμ ανταλλαγής πληροφοριών σχετικά με τον έλεγχο εφαρμογής (στο εξής: φόρουμ) που αναφέρεται στο άρθρο 11 του κανονισμού (ΕΕ) 2018/858, η Επιτροπή ενημερώνει το ορισθέν για τη λειτουργία μέρος EUCARIS για τις τροποποιήσεις των προδιαγραφών των στοιχείων δεδομένων για το πιστοποιητικό συμμόρφωσης σε έντυπη μορφή που αναφέρεται στο άρθρο 36 παράγραφος 1 του κανονισμού (ΕΕ) 2018/858.
            
            
               2.Το ορισθέν για τη λειτουργία μέρος EUCARIS προβαίνει στις αναγκαίες τροποποιήσεις που αναφέρονται στην παράγραφο 1 στα μηνύματα IVI εντός 3 μηνών από την ημερομηνία δημοσίευσης στην Επίσημη Εφημερίδα της Ευρωπαϊκής Ένωσης των τροποποιήσεων του πιστοποιητικού συμμόρφωσης σε έντυπη μορφή που αναφέρεται στο άρθρο 36 παράγραφος 1 του κανονισμού (ΕΕ) 2018/858.
            
            
               3.Το ορισθέν για τη λειτουργία μέρος EUCARIS προγραμματίζει την ημερομηνία ή τις ημερομηνίες δημοσίευσης της τροποποιημένης έκδοσης των μηνυμάτων IVI που καταρτίζονται σύμφωνα με την παράγραφο 2 σε ετήσια επισκόπηση και ενημερώνει σχετικά το φόρουμ και την Επιτροπή στην αρχή κάθε έτους. Ο αριθμός εκδόσεων των μηνυμάτων IVI περιορίζεται σε δύο ετησίως.
            
            
               4.Η Επιτροπή κοινοποιεί στο φόρουμ την τροποποιημένη έκδοση των μηνυμάτων IVI και τις ετήσιες προγραμματισμένες ημερομηνίες δημοσίευσης του EUCARIS.
            
            
               5.Οι αρχές έγκρισης, οι αρχές εποπτείας της αγοράς, οι αρχές ταξινόμησης των κρατών μελών και οι κατασκευαστές εφαρμόζουν την τροποποιημένη έκδοση των μηνυμάτων IVI στα αντίστοιχα συστήματά τους εντός 12 μηνών από την ημερομηνία δημοσίευσης στην Επίσημη Εφημερίδα της Ευρωπαϊκής Ένωσης των τροποποιήσεων του πιστοποιητικού συμμόρφωσης σε έντυπη μορφή που αναφέρεται στο άρθρο 36 παράγραφος 1 του κανονισμού (ΕΕ) 2018/858.
            
            
               6.Το πιστοποιητικό συμμόρφωσης που διαθέτει ο κατασκευαστής σύμφωνα με το άρθρο 1 παράγραφος 1 βασίζεται στα πλέον πρόσφατα μηνύματα IVI που αντικατοπτρίζουν τις τελευταίες τροποποιήσεις του πιστοποιητικού συμμόρφωσης σε έντυπη μορφή που αναφέρεται στο άρθρο 36 παράγραφος 1 του κανονισμού (ΕΕ) 2018/858.
            
            
               7.Η Επιτροπή καθορίζει τις ημερομηνίες εφαρμογής των τροποποιήσεων του πιστοποιητικού συμμόρφωσης σε έντυπη μορφή που αναφέρεται στο άρθρο 36 παράγραφος 1 του κανονισμού (ΕΕ) 2018/858, λαμβάνοντας υπόψη τις ετήσιες προγραμματισμένες ημερομηνίες δημοσίευσης των μηνυμάτων IVI.
            
            
               Άρθρο 4 
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2023.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 4.2.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 151 της 14.6.2018, σ. 1.
               
               
                  
                     (2)
                  
                        Ενοποιημένη έκδοση της Συνθήκης EUCARIS σχετικά με το Ευρωπαϊκό Σύστημα Πληροφοριών για Οχήματα και Άδειες Οδήγησης (EUCARIS), συμπεριλαμβανομένων των τροποποιήσεων που υπέγραψαν τα συμβαλλόμενα μέρη στις 8 Ιουνίου 2017.